Goeie praktykskode vir gesonde werk tydens Covid-19-krisis - Corona Krisissentrum
Tuis / Beweging Oplossings / Goeie praktykskode vir gesonde werk tydens Covid-19-krisis
Goeie praktykskode vir gesonde werk tydens Covid-19-krisis
Die vakbond Solidariteit het 'n goeie praktykskode vir gesonde werk, met ingrypende voorstelle om die inperkingsmaatreëls aan te pas, aan president Ramaphosa en verskeie ministers voorgelê.
Die ministers sluit in: die Minister van Samewerkende Regering en Tradisionele Aangeleenthede, dr. Nkosazana Dlamini-Zuma; die Minister van Handel en Nywerheid, Ebrahim Patel; die Minister van Minerale Bronne en Energie, Gwede Mantashe; die Minister van Gesondheid, dr Zweli Lawrence Mkhize; en die Minister van Werkverskaffing en Arbeid, Thembelani Thulas Nxesi.
Solidariteit het ook reeds met van die ministers, ministeriële adviseurs en groot sakelui oor die praktykskode gesprek gevoer en gaan in die komende week die praktykskode aan nog verskeie ander rolspelers voorhou. Dit sluit in Cosatu, Numsa, Amcu en ander vakbonde, mynhuise, Sasol, ArcelorMittal en die Kommissie vir Versoening, Bemiddeling en Arbitrasie (KVBA). Die doel van die konsultasie is ook om raakpunte met ander rolspelers te identifiseer, maar dan gesamentlike oplossings te probeer vind waar verskille bestaan.
Dit volg nadat die president aangekondig het dat die staat van inperking met nog twee weke verleng word. Solidariteit is besorg oor die veiligheid en gesondheid van alle Suid-Afrikaanse werkers, maar is bevrees dat 'n voortdurende verlenging van die staat van inperking tot 'n ekonomiese katastrofe met grootskaalse werksverliese, armoede en selfs 'n humanitêre krisis aanleiding kan gee. Daarom het Solidariteit aan president Ramaphosa voorgestel dat die regering dit vir meer werknemers moontlik moet maak om reeds tydens die inperkingstydperk na die werk terug te keer.
Volgens dr. Dirk Hermann, bestuurshoof van Solidariteit, het die vakbond 'n reeks regulasiewysigings voorgestel sodat mense tydens die inperkingstyd kan begin terugkeer werk toe. "Suid-Afrikaners moet begin terugkeer na 'n nuwe normaal. Die inperkingsproses in sy huidige formaat sal aangepas moet word. Die koronavirus gaan nog lank met ons wees. Ons sal 'n volhoubare antwoord vir gesonde werk moet vind. Indien mense nie kan werk nie sal dit soveel druk op enige inperking plaas dat die inperking self sal inplof. Ons moet 'n oplossing vind waar Suid-Afrikaners se fisiese en ekonomiese welstand beskerm kan word. Ons moet onverskrokke téén die virus én onverskrokke vír die ekonomie wees," sê Hermann.
Solidariteit se versoek aan president Ramaphosa is dat die regering ter wille van 'n volhoubare stryd teen die virus moet sorg dat mense in gesonde omgewings kan werk. Solidariteit wil hê dat die regering die voorbeeld van lande soos Singapoer en Taiwan moet volg en mense moet toelaat om na die werk terug te keer mits werkgewers aan 'n reeks vereistes volgens 'n duidelike praktykskode voldoen. Nog lande soos Oostenryk, Noorweë en Duitsland het onlangs soortgelyke praktykskodes aangekondig in 'n poging om inperkingsmaatreëls te begin uitfaseer en werkers toe te laat om na die werkplek terug te keer mits werkgewers aan 'n stel streng regulasies voldoen.
Solidariteit se afdeling vir beroepsgesondheid en -veiligheid het 'n uitgebreide dokument van 26 bladsye opgestel wat oor die naweek aan pres. Ramaphosa en die ministers gestuur is.
Volgens Gideon du Plessis, hoofsekretaris van Solidariteit, kan werkplekke volgens hierdie voorgestelde praktykskode die risiko's rondom die koronavirus baie effektief bestuur. "Prosesse kan in werking gestel word, gedrag kan bepaal word en fasiliteite kan aangepas word. Die werkplek is 'n gedissiplineerde omgewing wat selfs heelwat veiliger en gesonder as huise kan wees," sê Du Plessis.
Die doelwit van Solidariteit se voorgestelde praktykskode is om die gesondheid en veiligheid van alle werknemers in enige werkplek in Suid-Afrika te verseker. Verder bepaal die kode dat 'n volledige assessering van die risiko's vir die gesondheid en veiligheid van werknemers wat na die werk toe terugkeer by alle werkplekke gedoen moet word. Slegs as 'n werkgewer die werksomgewing behoorlik beoordeel het en die nodige aanpassings gemaak is, kan die regering of ander belanghebbendes dit ondersoek en goedkeuring gee dat werknemers na die werkplek kan terugkeer.
Solidariteit se voorstelle is daarop geskoei om werknemers wat reeds twee weke lank by die huis is, so gou as moontlik by die werk terug te kry om verdere verliese aan produksie te verhoed. Dit sal meebring dat werksverliese, maatskaplike agteruitgang en die regering se verlies aan inkomste beperk kan word. Volgens Solidariteit word die volhoubaarheid van baie ondernemings in Suid-Afrika deur die verlengde inperking bedreig en indien ondernemings stelselmatig kan begin om werkers terug by die werk te kry, kan die permanente sluiting van duisende sake-ondernemings verhoed word.
Solidariteit stel voor dat werkgewers planne beraam om die getal werknemers wat op enige gegewe tydstip by die werkplek is, te beperk. Dit kan deur 'n skofstelsel moontlik gemaak word. Verder moet werkgewers alle werknemers vir moontlike simptome van Covid-19 ondersoek. Werknemers met simptome van Covid-19 moet onmiddellik in isolasie gaan en vir die koronavirus getoets word. Die beskikbaarheid van gepaste beskermende toerusting
en klere is ook belangrik. Werkgewers moet ook 'n streng protokol vir higiëne in die werkplek instel en handhaaf, wat insluit die beskikbaarstelling van gesigsmaskers en die nodige geriewe waar werkers maklik en gereeld hul hande kan was. Werkgewers moet ook planne beraam sodat werknemers veilig na en van die werkplek vervoer kan word.
Volgens Hermann is die vakbond hoopvol dat die regering die dringendheid daarvan om 'n bedeling te skep waar werknemers na die werkplek kan begin terugkeer, sal besef. "Geen Suid-Afrikaner se lewe moet in gevaar gestel word nie, maar deur 'n verlenging van die baie streng inperkingsmaatreëls word 'n ekonomiese katastrofe wat ook mense se lewens gaan verwoes, geskep. Dit moet ook vermy word. Ons is daarvan oortuig dat ons omvattende voorstelle waarvolgens werkers stelselmatig na die werkplek kan terugkeer, werkbaar en noodsaaklik is."